Alzhéimer

L'alzhéimer ye una malautía neurodechenerativa que comporta una perdua progresiva de funcions mentals, debito a lo deterioro d'o teixito cerebral. As suyas causas exactas (etiolochía) encara son desconoixitas, pero se creye que i pueden contrebuir factors ambientals y cheneticos (por eixemplo, s'ha trobato que bi ha mutacions en cuatre chens que pueden predisposar a tener alzhéimer).

Os suyos sintomas fuoron descritos por primera vegata por o neurologo alemán Alois Alzheimer, de qui en prenió lo nombre. Dica os anyos 60, se creyeba que yera una malautía poco común. Mas entabant, se veyió que buena parti d'o que se creyeba normal en o proceso de l'aviellamiento yera, de feito, consequencia d'ista malautía. O factor de risgo mas important d'ista malautía ye, chusto, a edat.

Dende allora, os abances han estato muit importants, encara que hue lo día os tratamientos farmacolochicos disponibles (inhibidors d'a colinesterasa y memantina) consiguen beneficios clinicos limitatos.

Se sape que existe un periodo, o deterioramiento cognitivo leve (en anglés, mild cognitive impairment), que se puet considerar como a fase inicial de l'alzhéimer. Cada anyo, o 10-20% de pacients con deterioramiento cognitivo leve evolucionan a la malautía d'alzhéimer.
Ye fundamental a detección precoz, en o prencipio d'a malautía, ta poder emplegar os recursos medicos y sociosanitarios que sían menester, ya que l'atención d'os pacients con a malautía muit evolucionata suposa una important carga ta os familiars y ta la sociedat.

O suyo diagnostico se realiza a partir d'uns criterios consensuatos (os mas conoixitos son os d'o DSM-IV (siglas en anglés d'a 4ª edición d'o Manual Diagnostico y Estatistico d'os Trestuques Mentals).

Referencias

 Vinclos externos 

  Pachina web d'a Fundación Alzheimer España.

Alzheimer